
LIGJ
Nr. 105/2018

PËR DISA NDRYSHIME DHE SHTESA NË LIGJIN NR. 9049, DATË 10.4.2003, “PËR DEKLARIMIN DHE KONTROLLIN E PASURIVE, TË DETYRIMEVE FINANCIARE TË TË ZGJEDHURVE DHE TË DISA NËPUNËSVE PUBLIKË”, 
TË NDRYSHUAR

Në mbështetje të neneve 78, 81, pika 1, dhe 83, pika 1, të Kushtetutës, me propozimin e një deputeti,

KUVENDI
I REPUBLIKËS SË SHQIPËRISË

VENDOSI:

Në ligjin nr. 9049, datë 10.4.2003, “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”, të ndryshuar, bëhen këto shtesa dhe ndryshime:

Neni 1

Në nenin 2, pikat 4, 8 dhe 9 ndryshohen si më poshtë:
“4. “Person i lidhur me një zyrtar” ka kuptimin e përcaktuar në legjislacionin në fuqi për parandalimin e konfliktit të interesave në ushtrimin e funksioneve publike.
8. Termat “konflikt i interesit”, “zyrtar”, “person i lidhur”, “interesa privatë”, të përdorur në këtë ligj, kanë kuptimin e përcaktuar në legjislacionin në fuqi për parandalimin e konfliktit të interesave në ushtrimin e funksioneve publike.
9. Përkufizimet “të dhënat personale” dhe “përpunimi i të dhënave” kanë kuptimin e përcaktuar në legjislacionin në fuqi për mbrojtjen e të dhënave personale.”.

Neni 2

Në nenin 3/1, pika 2 ndryshohet si më poshtë:
“2. Kandidatët për pozicionet e përmendura në pikën 1, të këtij neni, që janë subjekte që mbartin detyrimin për deklarimin e interesave privatë, sipas parashikimeve të nenit 3, të këtij ligji, nuk kryejnë një deklarim të ri, por i nënshtrohen kontrollit të plotë të pasurisë. Nëse gjatë 180 ditëve para paraqitjes së kërkesës, kandidati është kontrolluar nga Inspektorati i Lartë i Kontrollit dhe Deklarimit të Pasurive dhe Konfliktit të Interesave dhe kontrolli nuk ka rezultuar në disfavor të tij, atëherë kontrolli konsiderohet i kryer.”.

Neni 3

Në nenin  4/2, pikat 1 dhe 3 ndryshohen si më poshtë: 
“1. Të gjitha subjektet e ligjit dhe personat e tjerë të lidhur, që mbartin detyrim për deklarim, detyrohen të plotësojnë deklaratën e tyre në formë elektronike me mjetet e komunikimit elektronik, të vëna në dispozicion nga Inspektorati i Lartë dhe ta paraqesin personalisht, në formë shkresore, të mbyllur në zarf në strukturat përkatëse të institucioneve, brenda afateve të përcaktuara në këtë ligj për të gjitha llojet e deklarimit.
3. Deklarata e dërguar me mjete të komunikimit elektronik konsiderohet e marrë me plotësimin dhe dërgimin në sistemin e deklarimit me mjetet elektronike.”.

Neni 4

Në nenin 7, pikat 3 dhe 4 ndryshohen si më poshtë:
“3. Të gjithë zyrtarët dhe personat e tjerë të lidhur, që mbartin detyrim për deklarim, detyrohen të paraqesin deklaratën e tyre deri më 31 mars të çdo viti, pranë autoritetit ose strukturës përgjegjëse të institucionit publik, të parashikuar në legjislacionin në fuqi për parandalimin e konfliktit të interesave në ushtrimin e funksioneve publike.
4. Kur zyrtari transferon të drejtat e zotërimit aktiv të aksioneve ose të pjesëve në kapital, sipas parashikimeve të legjislacionit në fuqi për parandalimin e konfliktit të interesave në ushtrimin e funksioneve publike, në deklarimin periodik, për sa kohë vazhdon kjo gjendje, ai deklaron vetëm gjendjen e këtyre të drejtave para transferimit dhe frytet e pasurisë, të cilat ai ka marrë efektivisht gjatë vitit për të cilin bëhet deklarimi.”.

Neni 5

Në nenin 9, pikat 2 dhe 3 ndryshohen si më poshtë:
“2. Vlerësohet person i lidhur, në zbatim të pikës 1, të këtij neni, edhe i besuari, sipas kuptimit të përcaktuar në legjislacionin në fuqi për parandalimin e konfliktit të interesave në ushtrimin e funksioneve publike, si dhe bashkëjetuesi, sipas kuptimit të përcaktuar nga Kodi i Familjes.
3. Inspektori i Përgjithshëm, për efekt të verifikimit të deklarimit të të ardhurave, në përputhje me legjislacionin në fuqi për tatimin mbi të ardhurat, i dërgon ministrit përgjegjës për financat dhe Drejtorit të Përgjithshëm të Tatimeve informacion për listën e individëve, të cilët kanë rezultuar persona të lidhur me subjektet deklaruese që mbartin detyrim për deklarim, sipas pikës 1 të këtij neni.”.

Neni 6

Neni 11 ndryshohet si më poshtë:

“Neni 11
Inspektori i Përgjithshëm

1. Organi përgjegjës për kontrollin e deklarimit të pasurive është Inspektori i Përgjithshëm.
2. Inspektori i Përgjithshëm zgjidhet nga Kuvendi për një mandat 7-vjeçar.
3. Kuvendi i Shqipërisë, jo më vonë se tre muaj përpara përfundimit të mandatit të përcaktuar në pikën 2, të këtij neni, publikon shpalljen për vendin vakant të Inspektorit të Përgjithshëm.
4. Në rastet e mbarimit të mandatit, sipas nenit 14, të këtij ligji, shpallja për vendin vakant të Inspektorit të Përgjithshëm bëhet kryesisht nga Kuvendi, brenda 10 ditëve nga krijimi i vakancës.
5. Çdo shtetas, i cili plotëson kushtet e nenit 12, të këtij ligji, mund të paraqesë në Kuvend kandidaturën për Inspektor të Përgjithshëm. Kërkesa shoqërohet me dokumentacionin përkatës, që provon përmbushjen e kushteve ligjore dhe kritereve objektive.
6. Lista e kandidatëve i kalon komisionit të përhershëm të Kuvendit që mbulon çështjet ligjore për të verifikuar përmbushjen e kritereve dhe kushteve përkatëse. Komisioni shqyrton kandidaturat dhe zbaton procedurat, në përputhje me Rregulloren e Kuvendit. Komisioni përzgjedh të paktën dy kandidatë, sipas procedurës së mësipërme, të cilët i kalojnë Kuvendit për votim.
7. Kuvendi zgjedh Inspektorin e Përgjithshëm me 3/5 e anëtarëve të tij në votimin e parë. Në rast se kjo shumicë votash nuk arrihet, Kuvendi zhvillon votimin e dytë jo më vonë se 7 ditë nga përfundimi pa sukses i votimit të parë. Në votimin e dytë, Kuvendi zgjedh Inspektorin e Përgjithshëm me shumicën e votave të të gjithë anëtarëve të tij.
8. Inspektori i Përgjithshëm bën deklarimin e parë të pasurisë brenda 30 ditëve nga zgjedhja e tij dhe çdo vit, sipas nenit 4, të këtij ligji, pranë Kuvendit të Republikës së Shqipërisë.
9. Pas përfundimit të mandatit, me pëlqimin e tij, ai ka të drejtë të emërohet në funksionin ose detyrën publike që kishte para zgjedhjes së tij ose në një vend të barasvlershëm me vendin e mëparshëm. Ai nuk përfiton nga kjo e drejtë, në rastet kur shkarkohet për shkelje të rëndë të ligjit ose për akte dhe sjellje që diskreditojnë rëndë pozitën dhe figurën e Inspektorit të Përgjithshëm.”.

Neni 7

Në nenin 15, pika 1, shkronja “a/1” ndryshohet si më poshtë:
“a/1. Drejton Inspektoratin e Lartë të Deklarimit dhe Kontrollit të Pasurive dhe Konfliktit të Interesave në zbatim të legjislacionit në fuqi për sinjalizimin dhe mbrojtjen e sinjalizuesve.”.

Neni 8

Në nenin 17, shkronja “b” ndryshohet si më poshtë:
“b) mbledh të dhëna, kryen hetime dhe kërkime administrative rreth deklarimeve të personave që kanë detyrimin për deklarim, sipas këtij ligji, në përputhje me Kodin e Procedurave Administrative. Mbledhja e të dhënave bëhet në përputhje me legjislacionin në fuqi për mbrojtjen e të dhënave personale, si dhe me legjislacionin në fuqi për informacionin e klasifikuar.”.

Neni 9

Në nenin 25/1, pika 5 ndryshohet si mëposhtë:
“5. Kontrolli i plotë dhe hetimi administrativ i kryer nga Inspektorati i Lartë përfundon brenda 6 muajve pas fillimit të tij, i cili mund të zgjatet në përputhje me kërkesat e Kodit të Procedurave Administrative.”. 

Neni 10

Në paragrafin e katërt të nenit 26, pas fjalëve “Inspektorit të Përgjithshëm,” shtohen fjalët “apo inspektorëve të autorizuar prej tij”.

Neni 11

Në Nenin 40, pika 3 ndryshohet si më poshtë:
“3. Procedurat për zbatimin e masave administrative dhe ankimin ndaj tyre rregullohen sipas Kodit të Procedurave Administrative dhe dispozitave të legjislacionit në fuqi për kundërvajtjet administrative.”.

Neni 12

Në nenin 42/1 bëhen këto ndryshime:
1. Pikat 3, 4 dhe 5 ndryshohen si më poshtë:
“3. Për efekt të deklarimit të dërguar me mjete të komunikimit elektronik, sipas nenit 4/2, të ligjit, zbatimi i tij kryhet me përgatitjen dhe vënien në dispozicion të  infrastrukturës së nevojshme nga Inspektorati i Lartë. Deri në momentin e funksionimit të sistemit elektronik, subjektet e këtij ligji dhe personat e lidhur mbartin detyrimin për të paraqitur deklaratën e interesave privatë, në formë shkresore dhe të mbyllur në zarf, në strukturat përkatëse të institucioneve. 
4. Për efekt të sigurimit të të dhënave dhe informacionit, sipas nenit 26, të ligjit, zbatimi i tij kryhet me përgatitjen dhe vënien në dispozicion të infrastrukturës së nevojshme nga Inspektorati i Lartë.
5. Për efekt të publikimit të deklaratave të interesave privatë, sipas pikës 2, të nenit 34, të ligjit, zbatimi i tij kryhet me përgatitjen dhe vënien në funksionim të infrastrukturës së nevojshme nga Inspektorati i Lartë.”.
2. Në pikën 7, togfjalëshi “pa të drejtë rizgjedhjeje” hiqet.

Neni 13

Pas nenit 42/1 shtohet neni 42/2 me kёtё përmbajtje:

“Neni 42/2

1. Për efekt të deklarimit të interesave privatё të dërguar me mjete të komunikimit elektronik, sipas nenit 4/2, të ligjit, të gjithë zyrtarët dhe personat e tjerë të lidhur, që mbartin detyrimin për deklarim, detyrohen të deklarojnë:
a) Në deklarimin periodik vjetor, gjendjen e pasurisë së grumbulluar, detyrimet financiare dhe interesat e tjerë të përcaktuar në këtë ligj, përfshirë burimet e krijimit të tyre, më 31 dhjetor të vitit të deklarimit.
b) në deklarimin para fillimit të punës, gjendjen e pasurisë së grumbulluar, detyrimet financiare dhe interesat e tjerë privatё të përcaktuar në këtë ligj, përfshirë burimet e krijimit të tyre, në datën e fillimit të punës të vitit të deklarimit.
c) Në deklarimin pas largimit nga funksioni, gjendjen e pasurisë së grumbulluar, detyrimet financiare dhe interesat e tjerë privatё të përcaktuar në këtë ligj, përfshirë burimet e krijimit të tyre, në datën e largimit nga funksioni.  
2.  Parashikimet në shkronjat “a” dhe “c” janë të vlefshme vetëm për plotësimin për herë të parë të deklaratës së interesave privatё nëpërmjet mjeteve të komunikimit elektronik.
3. Inspektori i Përgjithshëm, me hyrjen në fuqi të këtij ligji, merr të gjitha masat e nevojshme për zbatimin e kësaj pike.”.

Neni 14
Dispozitë kalimtare

Në rast mospërputhjesh midis të dhënave të deklaruara në deklaratën e dërguar me mjete të komunikimit elektronik dhe të dhënave të deklaruara në deklarimet e mëparshme, përpara funksionimit të sistemit elektronik, sipas parashikimeve të nenit 42/1, pika 3, të këtij ligji, do të mbizotërojnë të dhënat që janë në favor të zyrtarit dhe personave të tjerë të lidhur, që mbartin detyrimin për deklarim.


Neni 15
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.
 KRYETARI
Gramoz Ruçi

[bookmark: _GoBack]Miratuar nё datёn 13.12.2018.

VENDIM
Nr. 749, datë 19.12.2018 
[bookmark: _Hlk509304613]
PËR KRIJIMIN, ORGANIZIMIN DHE FUNKSIONIMIN E STRUKTURËS SHTETËRORE, PËRGJEGJËSE PËR ZHVILLIMIN E NEGOCIATAVE DHE LIDHJEN E TRAKTATIT TË ADERIMIT TË REPUBLIKËS SË SHQIPËRISË NË BASHKIMIN EVROPIAN 

Në mbështetje të nenit 100 të Kushtetutës, me propozimin e ministrit për Evropën dhe Punët e Jashtme, Këshilli i Ministrave

VENDOSI:

I. DISPOZITA TË PËRGJITHSHME
1. Krijimin, organizimin dhe funksionimin e strukturës shtetërore, përgjegjëse për zhvillimin e negociatave dhe lidhjen e Traktatit të Aderimit të Republikës së Shqipërisë në Bashkimin Evropian. 
2. Struktura e negociatave ka si qëllim arritjen e këtyre objektivave:
a) realizimin e procesit të shqyrtimit të përafrimit dhe të vlerësimit të legjislacionit të brendshëm me acquis të Bashkimit Evropian (screening);
b) përcaktimin dhe hartimin e qëndrimeve negociuese të Republikës së Shqipërisë për secilin kapitull të acquis të Bashkimit Evropian;
c)  	negocimin dhe lidhjen e Traktatit të Aderimit të Republikës së Shqipërisë në Bashkimin Evropian.
II. 	STRUKTURA E NEGOCIATAVE
1. Struktura përgjegjëse për negociatat përbëhet nga:
a) Komiteti Shtetëror për Integrimin Evropian;
b) Delegacioni Shtetëror; 
c) grupi negociator;
ç) Misioni i Shqipërisë në Bashkimin Evropian;
[bookmark: _Hlk518548800]d) Sekretariati i Integrimit Evropian;
dh) grupet ndërinstitucionale të punës;
e) Platforma e Partneritetit për Integrimin Evropian.
2.	 Organizimi, veprimtaria, funksionimi dhe bashkërendimi i punës së strukturave midis njëra-tjetrës dhe më gjerë kryhen me akt të veçantë. 
III. KOMITETI SHTETËROR PËR INTEGRIMIN EVROPIAN
1. Komiteti Shtetëror për Integrimin Evropian krijohet si organi më i lartë që siguron mbikëqyrjen e strukturës së negociatave dhe bashkërendimin e qëndrimit negociues për secilin kapitull të acquis, përpara miratimit nga Këshilli i Ministrave.
2. Komiteti Shtetëror për Integrimin Evropian drejtohet nga Kryeministri dhe në të marrin pjesë:
a) Kryetari i Delegacionit Shtetëror;
b) Kryenegociatori;
c) ministrat përgjegjës për çështjet e brendshme, të ekonomisë, financës dhe drejtësisë;
ç) Sekretari i Përgjithshëm i Këshillit të Ministrave. 
3. Në Komitetin Shtetëror për Integrimin Evropian merr pjesë, gjithashtu, ministri që mbulon fushën përkatëse të përgjegjësisë shtetërore, si dhe ftohen të marrin pjesë kryetarët e institucioneve të pavarura, sipas tematikës së diskutimit për secilin kapitull të acquis.
4. Komiteti Shtetëror për Integrimin Evropian mbështetet nga grupi negociator, siç përcaktohet në kreun V, të këtij vendimi. Procedurat dhe organizmi i punës së Komitetit Shtetëror për Integrimin Evropian miratohen me urdhër të Kryeministrit, me propozimin e ministrit përgjegjës për Evropën dhe Punët e Jashtme.  
 5. Komiteti Shtetëror për Integrimin Evropian vlerëson dhe bashkërendon qëndrimin negociues për secilin kapitull të acquis, të paraqitur nga Kryenegociatori, sipas përcaktimit në pikën 5, të kreut V, të këtij vendimi, me opinionin e Këshillit Kombëtar për Integrimin Evropian.
6. Komiteti Shtetëror për Integrimin Evropian orienton ministrin që mbulon fushën përkatëse të përgjegjësisë shtetërore për kapitullin përkatës të acquis dhe Kryenegociatorin për propozimin për qëndrimin negociues që do t’i paraqitet për miratim Këshillit të Ministrave. 
7. Këshilli i Ministrave miraton qëndrimin negociues për secilin kapitull të acquis, me propozimin e ministrit që mbulon fushën e përgjegjësisë shtetërore për kapitullin përkatës të acquis, sipas shkronjës “c”, të pikës 2, të kreut VIII, të këtij vendimi.
IV.  	DELEGACIONI SHTETËROR 
1. Delegacioni Shtetëror është organi përgjegjës për zhvillimin e dialogut politik dhe të negociatave me institucionet e Bashkimit Evropian, përfshirë hapjen dhe mbylljen e negociatave për secilin kapitull të acquis të Bashkimit Evropian. 
2. Delegacioni shtetëror përbëhet nga:
a) ministri përgjegjës për punët e jashtme, në funksionin e kryetarit;
b) Kryenegociatori, në funksionin e zëvendëskryetarit;
c) kreu i Misionit të Përhershëm të Republikës së Shqipërisë pranë Bashkimit Evropian;
ç) përfaqësues të ministrive dhe të institucioneve të tjera qendrore, në varësi të fushës së përgjegjësisë shtetërore që është objekt diskutimi me institucionet e Bashkimit Evropian.
3. Delegacioni Shtetëror është përgjegjës përpara Këshillit të Ministrave dhe vepron në përputhje me qëndrimet negociuese të miratuara prej tij, sipas përcaktimit të pikës 6, të kreut III, të këtij vendimi. 
4. Delegacioni Shtetëror përfaqëson Republikën e Shqipërisë në Konferencën Ndërqeveritare Shqipëri - Bashkimi Evropian, në kuadër të negociatave të aderimit në Bashkimin Evropian.
5. Në ushtrimin e funksioneve të tij, delegacioni shtetëror mbështetet nga grupi negociator dhe Sekretariati i Integrimit Evropian.
V.  	GRUPI NEGOCIATOR	
1. Grupi negociator krijohet si organi përgjegjës për zhvillimin e procesit teknik të negociatave të aderimit me institucionet e Bashkimit Evropian për çdo kapitull të acquis.
2. Grupi negociator përbëhet nga Kryenegociatori dhe jo më pak se 7 (shtatë) anëtarë. Përbërja e grupit negociator, trajtimi financiar e rregullat e funksionimit të tij dhe detyrat e Kryenegociatorit përcaktohen me vendim të Këshillit të Ministrave, me propozimin e ministrit për Evropën dhe Punët e Jashtme.
3. Grupi negociator ka përgjegjësitë, si më poshtë vijon: 
a) diskuton dhe vlerëson projektpropozimet për qëndrimet negociuese të hartuara nga grupet ndërinstitucionale të punës për çdo kapitull të acquis dhe më pas i dërgon ato për shqyrtim në Komitetin Shtetëror për Integrimin Evropian; 
b) zhvillon procesin e diskutimeve e të negociatave për çdo kapitull të acquis, në përputhje me qëndrimet negociuese të miratuara nga Këshilli i Ministrave;
c) monitoron dhe bashkërendon zbatimin e detyrimeve të Marrëveshjes së Stabilizim-Asociimit dhe të dokumenteve strategjike për procesin e Integrimit Evropian; 
ç) ndjek zbatimin e kërkesave dhe të udhëzimeve të Komitetit Shtetëror për Integrimin Evropian;
d) 	raporton në Komitetin Shtetëror për Integrimin Evropian për veprimtaritë në kuadër të procesit të integrimit në Bashkimin Evropian;
dh) drejton procesin e përditësimit të planit kombëtar për zbatimin e Marrëveshjes së Stabilizim-Asociimit;
e) vlerëson dhe finalizon dokumentet dhe raportet e përgatitura në kuadër të takimeve të Komitetit dhe nënkomiteteve të stabilizim-asociimit;
ë) vlerëson ndikimin në financat publike të buxhetit të shtetit të zbatimit të Marrëveshjes së Stabilizim-Asociimit;
f) vlerëson ndikimin e përafrimit të legjislacionit të brendshëm me acquis;
g) vlerëson përparësitë e programit të Bashkimit Evropian të Asistencës (IPA), ecurinë e projekteve të financuara nga programet e Asistencës së Bashkimit Evropian apo nga donatorë të tjerë në kuadër të zbatimit të Marrëveshjes së Stabilizim-Asociimit;
gj) çdo detyrë tjetër që i ngarkohet me akt të veçantë.
4. Kryenegociatori i paraqet për opinion Këshillit Kombëtar për Integrimin Evropian qëndrimin negociues për secilin kapitull të acquis, të përgatitur nga grupi ndërinstitucional i punës përkatës.
5. Kryenegociatori i paraqet për shqyrtim Komitetit Shtetëror për Integrimin Evropian qëndrimin negociues për secilin kapitull të acquis, të përgatitur nga grupi ndërinstitucional i punës përkatës, së bashku me opinionin e Këshillit Kombëtar për Integrimin Evropian. 
6. Anëtarët e grupit negociator bashkëkryesojnë nënkomitetet e stabilizim-asociimit Shqipëri-BE.
7. 	Grupi negociator mbështetet në funksionet e tij nga Sekretariati i Integrimit Evropian, siç përcaktohet në kreun VII, të këtij vendimi.
VI. 	MISIONI I SHQIPËRISË NË BASHKIMIN EVROPIAN
Misioni i Përhershëm i Republikës së Shqipërisë në Bashkimin Evropian është përgjegjës për: 
a) mbështetjen e komunikimit diplomatik dhe teknik me institucionet e Bashkimit Evropian dhe me shtetet anëtare të Bashkimit Evropian; 
b) organizimin e agjendës së takimeve dhe të shkëmbimit të qëndrimeve përkatëse të palëve për çështjet e diskutuara në kuadër të negociatave për çdo kapitull të acquis të Bashkimit Evropian. 
VII. 	SEKRETARIATI I INTEGRIMIT EVROPIAN
1. Sekretariati i Integrimit Evropian (Sekretariati) përbëhet nga nëpunës diplomatë dhe civilë të Ministrisë për Evropën dhe Punët e Jashtme dhe funksionon pranë ministrisë përgjegjëse për punët e jashtme.
2. Sekretariati është përgjegjës për koordinimin e politikave kombëtare me ato të Bashkimit Evropian dhe ofron asistencë teknike e administrative për Komitetin Shtetëror për Integrimin Evropian, Delegacionin Shtetëror, grupin negociator dhe grupet ndërinstitucionale të punës në përgatitjen e negociatave për secilin kapitull të acquis. 
3. Sekretariati i Integrimit Evropian, përveç detyrave funksionale në ministrinë përgjegjëse për punët e jashtme, ushtron edhe këto funksione: 
a) bashkërendon dhe mbështet aktivitetin e grupeve ndërinstitucionale të punës si në kuadër të detyrimeve të procesit të stabilizim-asociimit, ashtu edhe në kuadër të procesit të negociatave për çdo kapitull të acquis të Bashkimit Evropian;
b) bashkërendon dhe mbështet hartimin e raportit analitik përfundimtar të harmonizimit të legjislacionit vendas me acquis të Bashkimit Evropian (screening) nga secili grup ndërinstitucional pune, siç përcaktohet në kreun VIII, të këtij vendimi; 
c) mbledh dhe përpunon projektpropozimet për qëndrimet negociuese për çdo kapitull të acquis të Bashkimit Evropian, sipas projektpropozimeve dhe qëndrimeve negociuese të hartuara nga secili grup ndërinstitucional pune, siç përcaktohet në kreun VIII, të këtij vendimi;
ç)	 koordinon ndërveprimin dhe shkëmbimin e qëndrimeve negociuese e të dokumentacionit përkatës ndërmjet Komitetit Shtetëror për Integrimin Evropian, Delegacionit Shtetëror, grupit negociator dhe Kryenegociatorit me grupet ndërinstitucionale të punës;
d) administron bazën e të dhënave elektronike për monitorimin e procesit të negociatave dhe të detyrimeve që rrjedhin prej tij;
dh)  kryen funksione të tjera teknike dhe administrative, që përcaktohen nga kryetari i Delegacionit Shtetëror dhe Kryenegociatori, në kuadër të procesit të negociatave të aderimit të Republikës së Shqipërisë në Bashkimin Evropian.
4. Sekretariati i kryen funksionet e tij nën udhëzimet e Kryenegociatorit. 
5. Rregullat e funksionimit të Sekretariatit të Integrimit Evropian miratohen me urdhër të ministrit përgjegjës për çështjet e Integrimit Evropian dhe Punët e Jashtme.
VIII.  GRUPET NDËRINSTITUCIONALE TË PUNËS PËR INTEGRIMIN EVROPIAN
1. Për secilin kapitull të acquis të Bashkimit Evropian krijohet një grup ndërinstitucional pune. 
2. Grupet ndërinstitucionale të punës janë përgjegjëse për:
a) analizën e politikave, të legjislacionit, financimit, investimeve, procedurave administrative, ndërveprimit social e të sipërmarrjes private dhe të zbatimit gjyqësor për fushën përkatëse, të mbuluar nga kapitulli përkatës i acquis;
b) përgatitjen e vlerësimit analitik të harmonizimit të legjislacionit vendas me acquis të Bashkimit Evropian;
c) përgatitjen e propozimeve për qëndrimet negociuese për çdo kapitull të acquis të Bashkimit Evropian dhe përcjelljen e tyre te grupi negociator;
ç) 	përgatitjen e dokumentacionit dhe të raporteve vlerësuese për piketat paraprake (opening benchmarks) dhe piketat përfundimtare (closing benchmarks) për kapitullin përkatës, duke përfshirë edhe diskutimet apo qëndrimet e dala në negociatat për atë kapitull;
d) analizimin në mënyrë periodike të kapaciteteve administrative dhe rekomandimin për forcimin e tyre, kur është e nevojshme;
dh) 	përcaktimin, në konsultim me anëtarin e grupit negociator përgjegjës për kapitullin përkatës, të prioriteteve të procesit të përafrimit të legjislacionit shqiptar me legjislacionin e Bashkimit Evropian dhe përditësimin periodik të këtij përafrimi;
e) çdo detyrë tjetër, në kuadër të përgatitjes dhe zhvillimit të negociatave të aderimit në Bashkimin Evropian, sipas kërkesës së Kryenegociatorit apo të kryetarit të Delegacionit Shtetëror.
3. Përgjegjësitë e ministrive të linjës apo të institucionit të pavarur në secilin grup ndërinstitucional pune dhe struktura e tyre caktohen me urdhër të Kryeministrit, me propozimin e ministrit për Evropën dhe Punët e Jashtme.
4. Strukturat e integrimit evropian në ministritë, institucionet e pavarura dhe institucionet në varësi të Kryeministrit/ministrave, mbështesin funksio-nimin e secilit grup ndërinstitucional pune, në cilësinë e sekretariatit teknik të tij, sipas fushës së kompetencës, nëpërmjet koordinimit të strukturave të institucionit ku ato bëjnë pjesë, sa herë i kërkohet nga kryetari i grupit ndërinstitucional të punës përkatës. 
5. Grupi ndërinstitucional i punës kryesohet nga një zëvendësministër ose sekretari i përgjithshëm i ministrisë përgjegjëse, në varësi të fushës së kompetencës dhe lidhjes së saj me kapitullin përkatës të acquis të Bashkimit Evropian apo përfaqësuesi i institucionit të pavarur, kur fusha e kompetencës për kapitullin e caktuar të acquis i takon një institucioni të pavarur.
6. Kryetari i secilit grup ndërinstitucional të punës administron grupin e punës në përputhje me kërkesat e anëtarit të grupit negociator përgjegjës për negociatat për kapitullin në fjalë. Kryetari i grupit ndërinstitucional të punës është përgjegjës për veprimtarinë e tij tek anëtari përkatës i grupit negociator përgjegjës për koordinimin e një kapitulli negociues të veçantë.
7. Kryetari dhe anëtarët e secilit prej grupeve ndërinstitucionale të punës emërohen me urdhër të Kryeministrit, me propozimin e ministrave apo drejtuesve të institucioneve të pavarura përgjegjëse. Në përbërjen e grupeve ndërinstitucionale të punës, përveç përfaqësuesve të institucioneve përgjegjëse për secilin kapitull, mund të bëjnë pjesë dhe ekspertë, sipas fushës së tyre të kompetencës. 
8. Kryetarët e grupeve ndërinstitucionale të punës organizojnë Komitetin Teknik të Grupeve Ndërinstitucionale të Punës. Rregullat e funksionimit të Komitetit miratohen me urdhër të Kryeministrit.  
9. Në funksion të procesit të stabilizim-asociimit, grupet ndërinstitucionale të punës janë përgjegjëse për dorëzimin pranë ministrisë përgjegjëse për Evropën të kontributit:
a) në Planin Kombëtar të Integrimit Evropian;
b) për raportin vjetor të Komisionit Evropian;
c) për të gjitha raportet periodike në lidhje me procesin e stabilizim-asociimit;
ç)  për 7 nënkomitetet e stabilizim-asociimit;
d) për takimin e Këshillit të Stabilizim-Asociimit;
dh) për takimin e Komitetin të Stabilizim-Asociimit.
IX.  	PLATFORMA E PARTNERITETIT PËR INTEGRIMIN EVROPIAN 
1. Informimi, konsultimi, komunikimi dhe përfshirja e shoqërisë civile, grupeve të interesit, sindikatave, botës akademike dhe organeve të njësive të vetëqeverisjes vendore në procesin e negociatave për anëtarësim në Bashkimin Evropian si dhe në procesin e stabilizim-asociimit realizohen nëpërmjet Platformës së Partneritetit për Integrimin Evropian.
2. Pjesëmarrja e shoqërisë civile, grupeve të interesit, biznesit, sindikatave, botës akademike dhe organeve të njësive të vetëqeverisjes vendore në procesin e negociatave për anëtarësim në Bashkimin Evropian për monitorimin e politikave publike gjatë procesit të negocimit nëpërmjet Platformës së Partneritetit për Integrimin Evropian, si dhe dhënia e ekspertizës në fusha të ndryshme të acquis të Bashkimit Evropian është e hapur për to, sipas fushës përkatëse të kompetencës.
3. Format e pjesëmarrjes, funksionimi dhe struktura institucionale e Platformës së Partneritetit për Integrimin Evropian miratohen me urdhër të Kryeministrit.
X.  	DISPOZITA TË FUNDIT
1. Çdo efekt financiar, që mund të lindë nga zbatimi i këtij vendimi, përballohet nga buxheti vjetor, i miratuar për ministritë dhe institucionet zbatuese. 
2. Ngarkohen ministritë, institucionet e pavarura dhe institucionet në varësi të Kryeministrit/ ministrave për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTRI
Senida Mesi

URDHËR
Nr. 355, datë 31.12.2018

PËR DELEGIM KOMPETENCE

Në mbështetje të pikës 4, të nenit 102, të Kushtetutës së Republikës së Shqipërisë, të ligjit nr. 7850, datë 29.7.1994, “Kodi Civil i Republikës së Shqipërisë”, të ndryshuar, të nenit 22, pika 3, të ligjit nr. 44/2015, datë 28.5.2015, “Kodi i Procedurave Administrative”, të nenit 11, pika 2, të ligjit nr. 90/2012, “Për organizimin dhe funksionimin e administratës shtetërore”, të ligjit nr. 9643, datë 20.11.2006, “Për prokurimin publik”, të ndryshuar, të kreut VII, nenit 56, të vendimit të Këshillit të Ministrave nr. 914, datë 29.12.2014, “Për miratimin e rregullave të prokurimit publik”, të ndryshuar, 

URDHËROJ:

1. Delegimin e kompetencave të titullarit të Autoritetit Kontraktor të Ministrisë së Financave dhe Ekonomisë, Sekretarit të Përgjithshëm znj. Gelardina Prodani, për të gjitha procedurat e prokurimeve publike me fondet buxhetore të Ministrisë së Financave dhe Ekonomisë. 
2. Kompetencat e deleguara do të ushtrohen nga Sekretari i Përgjithshëm nga data 3.1.2019 deri më 31.12.2019.
3. Urdhri nr. 6, datë 10.1.2018, “Për delegim kompetencash” dhe çdo akt tjetër që bie në kundërshtim me këtë urdhër shfuqizohet.
4. Ky urdhër hyn në fuqi menjëherë dhe botohet në Fletoren Zyrtare. 

MINISTRI I FINANCAVE 
DHE EKONOMISË
Arben Ahmetaj 

KËRKESË

Shtetësja Refije Qefa, e datëlindjes 4.9.1953 kërkon pranë Gjykatës së Rrethit Gjyqësor Lushnjë shpalljen të vdekur të shtetasit Ymer Qefa, i biri i Vejselit dhe i Fatimes, me datëlindje 17.4.1951. 
KËRKUESJA
Refije Qefa

